KOCKÁZATELEMZÉS

Csorvás Város Önkormányzata

2020. évi költségvetéséhez

Az Önkormányzat gazdálkodásának mutatói több területen évről évre javulást mutatnak. Nincs az Önkormányzatnak hitele, így banki kitettsége továbbra sincs.

Az Önkormányzat nem vállalt kezességet senkinek, így kezességvállalási kockázatunk sincs.

Az Önkormányzat tulajdonában lévő ingatlanok nincsenek jelzálogjog alatt, így a fedezetbevonások kockázatot nem jelentenek.

2019. december 31-én az önkormányzatnak a szállítókkal szemben lejárt kötelezettsége nem volt. A beérkező számlák határidőre rendezve vannak, így ebből eredően kockázat nem jelentkezik.

A beterjesztett költségvetés ennek ellenére több kockázati lehetőséget is tartalmaz. Nevezetesen:

* Az Önkormányzat működési bevételei között a növénytermesztésből 6.500.000,- Ft működési bevételt terveztünk. Ennek a bevételnek realizálódását az időjárás és a piaci kereslet-kínálat nagymértékben befolyásolhatja, ezért a kockázata: magas.
* Az Önkormányzat működési bevételei között bérleti díjból 12.000.000,- Ft bevételt terveztünk. A bevétel teljesülése több tényezőtől függ. A bérlők száma és ezzel együtt a kihasználtság változhat, ezért a kockázata: közepes.
* Az önkormányzat működési bevételei között tervezett, az ellátási díjakból ténylegesen befolyó összeg nagysága is több tényezőtől függ. Függ a térítési díj összegétől és az igénybevétel mértékétől, ezért a kockázata: közepes.
* A helyi iparűzési adóból 63.000.000,- Ft bevételt terveztünk. Az őstermelők, az egyéni vállalkozók és a vállalkozások számára kedvező, hogy az iparűzési adó mértéke 1,8%. A bevétel teljesülésének kockázata: közepes.
* Az Önkormányzat a személyi juttatások tervezésénél figyelembe vette a központi előírásokat (pl. mimimálbér, garantált bérminimum), amelyek fedezetére biztosítania kell a forrást egész évben. Kockázata: magas.
* A költségvetés felhalmozási és felújítási kiadásokat nem tartalmaz, az előző évben pályázaton nyert támogatási összegekből megvalósított beruházások és felújítások aktiválása az elmúlt év végén megtörtént. A tárgyévi pályázatok többsége még nem jelent meg, a saját forrás biztosítására a maradvány összege nyújt fedezetet, ezért ennek kockázata: közepes.
* A Csorvási Szolgáltató Nonprofit Kft. működése ebben az évben is eredményes legyen, a kockázata: közepes.

A 2020. évi önkormányzati költségvetés operatív tevékenységekben megvalósuló teljesítése megköveteli a folyamatos és eseti nyomon követést, a monitoring rendszer működtetését. A cél az, hogy a függetlenül működő belső ellenőrzés megfelelő információt, és megfelelő időben szolgáltasson az illetékes szervezeti egységhez, illetve személyhez, a felmerülő kockázatból eredő veszély elhárításához.

Ez szükséges ahhoz, hogy az Önkormányzat tevékenységében és gazdálkodásában rejlő, és a kockázatelemzéssel feltárt kockázatok negatív hatásait egy erre alkalmas kockázatkezelési rendszer kialakításával és működtetésével képesek legyünk elhárítani.

Ehhez kérem valamennyi érintett aktivitását, együttműködését.

Csorvás, 2020. február 14.

Baráth Lajos

polgármester